Klip deur ruit tref vrou teen kop tydens Plet-betoging | Netwerk24
Klip deur ruit tref vrou teen kop tydens Plet-betoging
Deur Jackie Kruger 08 Julie 2019 11:52
Haydee de Doncker Foto: Facebook/Haydee de Doncker
'n Vrou van Port Elizabeth in die Oos-Kaap is in die hoësorgeenheid van die Mediclinic George nadat 'n klip haar teen die kop getref het tydens verlede week se betogings op die N2 by Plettenbergbaai.
Haydee de Doncker (56) se dogter, Erin Burns, sê haar ouers was Woensdag van Gouritsmond buite Mosselbaai, waar hulle 'n verjaardagpartytjie bygewoon het, op pad terug huis toe.
Die voorval het tussen 12:00 en 14:00 gebeur.
Volgens Burns is die klip deur die venster aan die bestuurderskant gegooi. Haar pa het met sy arm gekeer. Haar ma is teen die kop getref. Haar ouers is onder polisiebegeleiding na 'n hospitaal in Plettenbergbaai geneem waarvandaan haar ma na die Mediclinic George oorgeplaas is.
"Die hele ding is so sinloos en so onnodig," sê Burns.
Haar ma het ernstige kopbeserings opgedoen en is nog baie deurmekaar en gedisoriënteerd. Hulle weet nog nie wanneer sy uit die hoësorgeenheid gaan kom nie, maar die gesin hoop dat sy moontlik na 'n hospitaal in Port Elizabeth oorgeplaas sal kan word.
"Ons wag dat die swelling aan haar kop sak," sê sy.
Die polisie het die voorval bevestig en 'n saak van poging tot moord word ondersoek. Niemand is nog in hegtenis geneem nie.
Die klip aan die passasierskant van die motor wat Haydee de Doncker teen die kop getref het. Foto: Facebook/Shane de Witt